Staatsrede vir meer as uur vertraagEFF-leier Julius Malema. (Foto: EFF/Twitter) Bykomende beriggewing deur Suné van Heerden en Elaine Krige Die EFF het Donderdag gedoen presies wat hy beloof het om te doen en die staatsrede ontwrig. Net mooi ŉ uur nadat pres. Cyril Ramaphosa moes begin om sy staatsrede te lewer, is die huis verdaag weens EFF-lede wat geweier het om hom te laat praat, tensy die president vir Pravin Gordhan, minister van openbare ondernemings, afdank. Teen 20:30 het die president nog nie met sy toespraak begin nie. Nog voor Ramaphosa die platform kon betree om sy staatsrede vir 2020 te lewer, het EFF-leier Julius Malema uitgevaar teen oudpres. FW de Klerk en versoek dat De Klerk gevra word om in die lig van die Vlakplaas-bedrywighede van die destydse Burgerlike Samewerkingsburo die lokaal te verlaat. Speaker Thandi Modise het geweier om in te stem. Lede van die EFF buite die parlement tydens die 2020 staatsrede. Foto: Sune van Heerden. EFF-onderleier Floyd Shivambu het toe gesê die apartheidsregering het De Klerk verkies en hy kan dus nie in ŉ demokratiese parlement optree nie. Dr. Corne Mulder, hoofsweep van die VF Plus, het uitgewys dat De Klerk ook ŉ adjunkpresident van Suid-Afrika was ná 1994, waarop Natasha Mazzone, DA-hoofsweep, voorgestel het dat die staatsrede voortgaan. Dit is deur die meerderheid van parlementslede aanvaar. Ramaphosa het egter skaars begin met sy staatsrede, of ŉ lid van die EFF het hom onderbreek met ŉ punt van orde. EFF-lede het geëis dat Ramaphosa onmiddellik vir Gordhan afdank, of hulle sou voortgaan om die vergadering te ontwrig. Nadat verskeie lede van die EFF dieselfde standpunt gestel het tydens individuele punte van orde, het die speaker gevra dat lede die president toelaat om voort te gaan, of andersins die vergadering te verlaat. Die EFF het egter voortgegaan om een-een op te staan en punte van orde te opper, elke keer dat die president probeer praat het. Die speaker het gevolglik die vergadering vir ŉ paar minute uitgestel. Kort nadat die vergadering weer byeengeroep is, het die EFF die lokaal verlaat, terwyl hulle dreunsing “Pravin must go”. Patricia de Lille, minister van openbare werke, het buite die parlement gesê lede van die parlement het die reg om te hoor wat die president te sê het en die EFF laat dit nie toe nie. Verskeie lede van die parlement het toe daarop aangedring dat die EFF vir hul optrede gestraf word.